Papersnake/gushiwen huggingface dataset:
奉酬春卿资政给事见寄并贶法酒
刘敞（宋代）

王甸雄三辅，侯邦重百城。公虽纵谈笑，人自服神明。

烹干元和正，陶镕庶物精。优游破馀地，洒落动高情。

讼比甘棠息，居无吠犬惊。勤追頖宫学，继出汝南评。

风雅移方俗，弦歌溢颂声。忘年及晚辈，与进绝诸生。

预列登堂拜，陪参别乘行。襟怀向客尽，风彩照人清。

弧矢亲观德，沧浪并濯缨。宴馀花烂漫，猎罢雪纵横。

末节形骸外，良辰乐赏并。西曹宽吏谪，东阁借宾荣。

密席明金炬，佳人出玉笙。听歌浓黛敛，看舞小腰轻。

敢谓招携讯，由来许与诚。会知私坎井，未可屈长鲸。

凤尾腾中诏，麟符寄别京。去思邈已远，陈迹浩难平。

叩叩烦书礼，悠悠想旆旌。何时命霖雨，举世望阿衡。

逸唱回春藻，深衷释吝萌。自然心醉久，那在酒如饧。
次韵叶宰植竹四绝
喻良能（宋代）

苍烟翠雾两冥迷，秋雨丛深不作泥。
冷叶寒枝须管领，亭亭会见拂云齐。
题古源棠和尚送青轩
戴复古（宋代）

南山色射窗，北山光照户。
道人处其中，冰玉为肺腑。
兹山自开辟，荒翳几年所。
一朝得主人，荆榛化庭宇。
手披风月藏，目极烟霞趣。
居然获奇观，人境贺相遇。
道人诗更高，不作蔬笋语。
朝对北山吟，暮对南山赋。
闻说玉堂仙，击节赏佳句。
奉和桂洲公试天文医生之作
湛若水（明代）

经济无能合固穷，校能犹自对儿童。身依北极星辰外，志在西山药物丛。

玑琯何由窥造化，顶门无术起疲癃。真闻圣主频宵旰，肉食如何报鼎钟。
浮远堂
吴汉英（宋代）

天险东南限此江，支分暨水北为阳。
孤山不动婴潮怒，容艇飞来说路长。
槛外烟云如出没，坐中顷刻变炎凉。
裴回顿觉尘缨绊，一曲沧浪酬月光。
朱康叔郎中弃宫求母于金州因会华清宫作此诗
文同（宋代）

蟠桃实在枝，蟠桃花已飞。
相隔五十春，一旦还相依。
康叔视金龟，解去如粪土。
徒步入峣关，金州取其母。
古人亦有此，比之康叔难。
几时有古人，能如公弃官。
玉莲仙宇中，相会谈此事。
使我发惊叹，达晓不能寐。
借问侍安舆，辇下何时过。
我欲率诸君，扶服诣门贺。
送裴秀才往会稽山读书
皎然（唐代）

一身赍万卷，编室寄烟萝。砚滴穿池小，书衣种楮多。

吟诗山响答，泛瑟竹声和。鹤板求儒术，深居意若何。
二月四日雪
梅尧臣（宋代）

前日春风初摆条，昨夜雪飞深一尺。
北帝及腊不行令，东皇发煦遭尔厄。
侵时夺气四时错，欲问上天何不责。
天高地厚语难通，俛首下土徒叩额。
或言莫信难可闻，鹤鸣至微犹不隔。
休问天，问颜跖。休看花，看垄麦。
雁奴
武衍（宋代）

断沙残汐葑田枯，寂历寒烟卧雁奴。
飞起不知何处落，数声蓦忽隔黄芦。
白莲花
释善月（宋代）

天开地辟讵云赊，异草灵苗特一家。不有冈头三女粲，争敷处一六郎花。

英雄有种凛生气，白玉微根不受瑕。他时若补芬陀传，端与优昙定等差。
春帖子词二十首·皇帝合六首
欧阳修（宋代）

朝云蔼蔼弄春晖，万木欣欣暖尚微。
造化未尝私一物，各随妍丑自芳菲。
初夏
陆游（宋代）

已作梅黄雨，犹余麦秀寒。
穿林红练带，拔地碧琅玕。
酒向愁边薄，衣从病後宽。
所欣消渴减，乳酪正甘酸。
赠河中通判朱郎中
司马光（宋代）

陟屺今将老，扶床昔未行。
旨甘无所展，朱紫不为荣。
里巷传呼入，比邻失涕惊。
方知贯金石，何以易精诚。
登山歌
皇甫冉（唐代）

青山前，青山后。
登高望两处，两处今何有。
烟景满川原，离人堪白首。
离伏龙
陈造（宋代）

北风鏖屯云，倦鸟白昼迷。
筛为县麻雨，寒气晚凄凄。
何以赠行客，去和一尺泥。
卒徒淖莫前，草棘取新蹊。
可能辞滞留，十步九颠隮。
穷我恐非天，问子谁见挤。
少日忧患海，有眉未肯低。
流年况衰病，纵死非孩提。
戚欣何足云，寿夭久已齐。
秀色浮岭路，清音淙上溪。
会心各姿态，捋须忘惨凄。
山灵山无情，斩新献诗题。
酴醾依柏引蔓上冒其颠
崔鶠（宋代）

春风亦已老，自厌丹采媚。
独留白雪药，洒此千尺翠。
嵯峨珠笼冠，缥缈冒佛髻。
幽香勿袭人，恐为真色累。
但原保明姿，终日奉清对。
要之万物夥，汙洁自有类。
尾犯（寒夜）
蒋捷（宋代）

夜倚读书床，敲碎唾壶，灯晕明灭。多事西风，把齐铃频掣。人共灭、温温芋火，雁孤飞、萧萧桧雪。遍阑干外，万顷鱼天，未了予愁绝。

鸡边长剑舞，念不到、此样豪杰。瘦骨棱棱，但凄其衾铁。是非梦、无痕堪记，似双瞳、缤纷翠缬。浩然心在，我逢著、梅花便说。
送赵地官叔鸣
孙绪（明代）

珍重平生契谊深，水萍踪迹又分襟。时名到处惭同志，易学何分识苦心。

小试馀才清会计，还看高兴逐登临。海天云树今千里，风雨明朝思不禁。
兰亭记
王柏（宋代）

风流盛集数兰亭，刻石纷纷岂有真。
嗟老感时何足慕，千年谁记浴沂人。
诗三百三首 其二六八
寒山（唐代）

寄语食肉汉，食时无逗遛。今生过去种，未来今日修。

只取今日美，不畏来生忧。老鼠入饭瓮，虽饱难出头。
至扬州
文天祥（宋代）

海云渺渺楚天头，满路胡尘不自由。
若使一朝俘上去，不如制命死扬州。
浪淘沙·九日从吴见山觅酒
吴文英（宋代）

山远翠眉长。高处凄凉。菊花清瘦杜秋娘。净洗绿杯牵露井，聊荐幽香。
乌帽压吴霜。风力偏狂。一年佳节过西厢。秋色雁声愁几许，都在斜阳。
读道藏
葛密（宋代）

炼成真气发双华，还向囊中秘玉霞。
咒水夜潭龙怖剑，弄云秋岭鹤看家。
同石守游
周敦颐（宋代）

朝市谁知世外游，杉松影里入吟幽。
争名逐利千绳缚，度水登山万事休。
野鸟不惊如得伴，白云无语似相留。
傍人莫笑凭阑久，为恋林居作退谋。
过吴明叟新居
汪藻（宋代）

谁开大屋沈沈者，门外垂杨拂车马。主人四十持节归，高卧绿阴啼鸟下。

冥冥一径傍花入，忽有清池照深夏。鱼吹落日知镜净，荷受微风看珠泻。

夫君少有湖海气，欲驷长鲸无地跨。故将能事惊世人，坐向云端差万瓦。

稍培幽桂出窗底，时放青山来竹罅。人言此兴极不浅，天遣公忙那肯赦。

要须更作辋川图，他日思归聊对画。
奉和鲁望新夏东郊闲泛
皮日休（唐代）

水物轻明淡似秋，多情才子倚兰舟。碧莎裳下携诗草，

黄篾楼中挂酒篘.莲叶蘸波初转棹，鱼儿簇饵未谙钩。

共君莫问当时事，一点沙禽胜五侯。
赵清献赏春亭
吕希纯（宋代）

遗直兼遗爱，居今见古人。
殿中收白简，江上拥朱轮。
栋宇才函丈，琴尊喜对宾。
绕亭佳水在，长与物为春。
再呈曾佥
徐鹿卿（宋代）

去去荣观上国春，几人伫立望车尘。如星于北常怀拱，自海而车不必遵。

檐雨挑灯三益友，锦帆载酒一诗人。勋名自致男儿事，莫倚金张肺腑亲。
挽致政太常卿陈贽
徐贯（明代）

解组归来未十秋，已将尘事付浮沤。朝廷此日思遗老，洛社何人续旧游。

菊径就荒秋雨冷，草堂长掩暮云愁。文名不与身俱没，江汉滔滔万古流。
送黄主簿之湖洲归安县
高启（明代）

我歌柳惲诗，送子南汀发。
山城逢社雨，绿树啼莺歇。
留连孤艇迟，惆怅双瓶竭。
高士尚为簿，休惭府中谒。
无事坐闲厅，弹琴看湖月。
岁晚杂兴
王同祖（宋代）

时势危棋局转低，丈夫有志意何为。
优游输与田家乐，问看朝廷事不知。
昔日戏题小画
曹义（明代）

白云邀我秋江上，眼底风光似辋川。倚汉高峰晴叠翠，卧波古木冷含烟。

几间茅屋孤村里，一叶渔舟落照边。绿玉醉扶归路晚，渡头惊起白鸥眠。
安老亭诗
苏轼（宋代）

桥下幽亭近水寒，倩谁□字在楣端。
市廛得此尤堪隐，老者於今只自安。
饭後徐行扶竹杖，倦来稳坐倚蒲团。
眼明能展锺王帖，绝胜前人映雪看。
余欲北行邻翁持酒相饯戏题一绝
潘高（明代）

轻云疏雨变新凉，白酒黄鸡饯旧庄。自笑明朝千里别，堆盘赤枣作重阳。
驯鸥咏
范仲淹（宋代）

万物有常性，性无不贵生。
风翔与骏奔，一一远害情。
鴥彼沙上鸥，皎皎霜雪明。
月宿沧洲静，日浴沧浪清。
何以狎溪人，溪人澹无营。
循循自饮啄，往往相逢迎。
徘徊两无猜，何慕复何惊。
客有怀依依，云水言将归。
逐尔群鸥乐，群鸥尔勿飞。
此心未忘者，天机非杀机。
癸亥秋陪张丞相游西湖和周去华机宜韵二首
史尧弼（宋代）

天上辞魁柄，拂衣岩石间。
乾坤双眼静，日月一身闲。
目极朝东水，心怀直北山。
应怜沙际雁，亦解向阳关。
郭有道墓碣
陈奉兹（清代）

后死中郎愧，平生孟博哀。人师真不忝，名士得无灾。

寥景冥汾雁，清风出汉槐。峥嵘标片碣，应后介山颓。
句 其四
杨万里（宋代）

坐忘日月三杯酒，卧护江湖一钓船。
剑客行
陆游（宋代）

世无知剑人，太阿混凡铁。
至宝弃泥沙，光景终不灭。
一朝斩长鲸，海水赤三月。
隐见天地间，变化岂易测。
国家未灭胡，臣子同此责。
浪迹潜山海，岁晚得剑客。
酒酣脱匕首，白刃明霜雪。
夜半报雠归，斑斑腥带血。
细雠何足问，大耻同愤切。
臣位虽卑贱，臣身可屠裂。
誓当函胡首，再拜奏北阙。
逃去变姓名，山中餐玉屑。
戴肖望挽词二首 其一
叶适（宋代）

岩岩萧太傅，謇謇郑尚书。可惜流光晚，翻无急诏除。

交情梅蕊尽，哀意柳芽疏。只有安江满，长涵夜月虚。
秋日早起
杨万里（宋代）

鸡鸣钟未鸣，不知乡晨否。起来恐惊众，未敢启户牖。

残灯吐芒角，上下两银帚。定眼试谛观，散作飞电走。
闻罗澹峰先生登罗浮不获相从诗以致怀 其二
张穆（明代）

洞天久索寞，云霭空冥冥。仙客知忘我，群真自效灵。

丹光嘘五色，神鸟见三青。云锁朱明路，迟君定不扃。
提刑曾宝章宴安抚陈侍郎乐语
郑霖（宋代）

听得敷纶天上头，二星交会玉虹流。
风生三路军容壮，春到双江喜气浮。
谈笑预知传露布，劝酬只恐促更筹。
会看印佩黄金斗，肯羡当年定远侯。
留别小妓张凤
何云（宋代）

半载心期一夕休，晓风残月怅悠悠。刘晨去后花应谢，箫史归来凤少留。

别梦易迷桃叶渡，离魂难上木兰舟。秦淮便是天河水，为有张星在上头。
次韵和知府欧阳叔弼学士祷雨武侯祠
邹浩（宋代）

盲风日日吹尘土，谩说有年歌自古。纷纷机械空作劳，况乃象自求致雨。

黄堂学士极忧心，忍复宾前事悬堵。倘助丰穰能出云，境内山川无不举。

丞相威灵凛一方，远瞩祠宫途可取。旌旗拂晓动长庚，彷佛飞云趋两府。

精神洞达金石开，此意豫应神已睹。况公爱民如爱子，不以斯民供鼎俎。

居士庵中常默然，田里人人自安处。他时刀剑倚市门，往往买牛耕草莽。

心绝多岐礼义生，和气氤氲见眉宇。惟天至聪下其耳，饱听欢谣荐佳语。

故宜神力导休祥，不待牲醪集轩庑。胡为风旱久未宁，行矣斗柄将建午。

岂烦瑞祝更殷勤，祷处由来似尼父。三分天下指掌间，顾此提封才一羽。

沛为甘泽定不难，沟浍纵横互吞吐。坐令百谷暗郊原，会见腰镰分勤苦。

儒宫釜鱼端欲生，自笑年来遽如许。虽无高廪并坻京，犹得朝昏鸣食鼓。
谷旦复用前韵纪兴
谢迁（明代）

闾阎逋负荷蠲除，百谷占年庆喜初。瑞雪经冬先有兆，妖蝗入地已无馀。

大田坚好传周雅，成赋均平准夏书。但愿屡丰今日始，万方民物总安舒。
请佛阁晚望雪山数十峰如烂晃耀暑光中
范成大（宋代）

累块苍然是九州，大千起灭更悠悠。雪光正照天西角，日影长浮雨上头。

峰顶何曾知六月，尘间想已别三秋。佛毫似欲留人住，横野金桥晚未收。
送胡云峰炳文录广信二首
方回（元代）

盖舆上下立乾坤，眼底无人可与论。
分数不难升地位，丝毫未易见天原。
因重文字穷羲画，速肖生徒半孔门。
斗食泮池何足凂，晦庵异姓要云孙。
即事
罗公升（宋代）

早知色外本无身，不踏阎浮末世尘。
说与达多何用许，如来元自等冤亲。
临江仙 寿赵簿四月廿一
佚名（宋代）

结夏骎寻逾六日，蓬壶纪瑞生辰。祥烟葱郁蔼门庭。

骖鸾双女侍，毓凤二雏新。

暂尔勾稽淹大手，声名已彻枫宸。行膺当路荐章荣。

璇源添喜庆，椿算祝遐龄。
和潘孟阳春日雪回文绝句
张荐（唐代）

迟迟日气暖，漫漫雪天春。知君欲醉饮，思见此交亲。
又和晦翁棹歌
方岳（宋代）

烧药炉存草亦灵，煮茶灶冷水犹清。
老仙一去无消息，只有飞泉落佩声。
又三绝 其一
文天祥（宋代）

世事濛濛醉不知，南山秋意满东篱。黄花何故无颜色，应为元嘉以后诗。
沁园春（敬次自真人韵）
王居安（宋代）

湖海襟期，烟霞气宇，天下星郎。有灵方时后，年年却老，神锋耳底，夜夜腾光。万卷蟠胸，千钟蘸甲，衮衮词源三峡滂。功成处，见须弥日月，河岳星霜。

兴来引笔千行。看举世何人是智囊。任纵横万变，难瞒道眼，优游自乐，不识愁肠。闹市业中，密林静处，鼻观常闻三界香。天书到，听笙箫竞奏，幢盖班行。
秋
傅范淑（清代）

客里秋光又一年，拈题分韵坐镫前。风敲霜叶漏初永，月上窗纱夜未眠。

骂鬼诗成删草稿，惊人句欲写花笺。谁家砧杵惊寒起，况是南楼雁过天。
木芙蓉
刘兼（唐代）

素灵失律诈风流，强把芳菲半载偷。是叶葳蕤霜照夜，

此花烂载火烧秋。谢莲色淡争堪种，陶菊香秾亦合羞。

谁道金风能肃物，因何厚薄不相侔。
次韵周秀实通判送段季裕还永新二首 其二
王庭圭（宋代）

州里闻名旧，江湖识面新。读书元自喜，拟古欲谁伦。

岩穴人归隐，池塘草又春。周侯有佳句，持赠可娱亲。
送周府尹三首
方回（元代）

潇洒名州吏事门，公余应已尽跻攀。
钟鱼寺寺藏深树，楼阁家家见好山。
几许烟云藜杖外，无边风月锦囊间。
俸钱节缩余多少，只买奇书数种还。
春阴
郑谷（唐代）

推琴当酒度春阴，不解谋生只解吟。

舞蝶歌莺莫相试，老郎心是老僧心。
宫词 其三十八
周彦质（宋代）

名园蹴游称春游，近密宣呈技最优。当殿不教身背向，侧中飞出足跟毬。
【双调】清江引_采薇首阳空
钟嗣成（元代）

采薇首阳空忍饥，枉了争闲气。试问屈原醒，争似渊明醉？早寻个稳便处闲坐地。
伯牙去寻钟子期，讲论琴中意。高山流水声，谁是知音的？早寻个稳便处闲坐地。
五湖去来越范蠡，甘作烟波计。功成心自闲，名遂心先退，早寻个稳便处闲坐地。
楚狂接舆歌凤兮，见人忙回避。固知势利心，岂识高贤意？早寻个稳便处闲坐地。
到头那知谁是谁，倏忽人间世。百年有限身，三寸元阳气，早寻个稳便处闲坐地。
秀才饱学一肚皮，要占登科记。假饶七步才，未到三公位，早寻个稳便处闲坐地。
古今尽成闲是非，翻覆兴和废。休夸韩信功，谩说陈平智，早寻个稳便处闲坐地。
凤凰燕雀一处飞，玉石俱同类。分甚高共低，辨甚真和伪？早寻个稳便处闲坐地。
道人淡然心似灰，酒色俱无意。绝交鹦鹉杯，退佃鸳鸯被，早寻个稳便处闲坐地。
利名假饶争到底，争得成何济。谁为刎颈交，那是安窠计？早寻个稳便处闲坐地。
还友人诗卷
文同（宋代）

作诗所患格不高，君今已和诗中格。
吾乡风物最清丽，君向其间作诗客。
定余绝景在幽深，更欲烦君用刀尺。
书吴门韩封君友兰卷二首 其一
于慎行（明代）

南国有逸叟，蜚遁吴山阿。畏荣避轩冕，韬景耽云萝。

谁结同心契，揽此秋兰柯。契合在空谷，纫佩交如何。

月出鼓鸣琴，一奏郢人歌。彼美握香子，南陔咏方多。
白燕 其一
时太初（元代）

春社年年带雪归，海棠庭院月争辉。珠帘十二中间捲，玉剪一双高下飞。

天下公侯誇紫颔，国中俦侣尚乌衣。江湖多少閒鸥鹭，宜与同盟伴钓矶。
听蛙方君作八老诗效颦各赋一首内三题余四十
刘克庄（宋代）

灾祸妖祥判立谈，白头犹舞茜衣衫。
卖符效速抛农业，治崇年深转法衔。
三老赛冬为杀豕，四婆开岁倩祈蚕。
暮归舍下分馀胙，不信人间有季咸。
题黄玉圃巡使台阳花果图绝句 其一
吴王坦（清代）

少许猊床侍释迦，一家眷属见昙花。遥知使节风清候，携得金茎洒异葩。
【越调】柳营曲_西山即事挽
张可久（元代）

西山即事
挽薛萝，倚嗟峨，人生胜游能几何？翠辇经过，彩笔吟哦，御墨尚岩阿。绿槐梦已南柯，苍松老似东坡。泉来山虎跑，花笑野猿歌。为甚么，僧寺占云多？
湖上
歌念奴，和昂夫，两风画船同笑语。水竹幽居，金碧浮图，倒影浸冰壶。山翁醉插茱萸，仙姬笑拈芙蕖。舞阑双鹧鸪，饮尽一葫芦。都，分韵赋的湖。
湖上晚兴
老画师，早春时，写松边一双白鹭鸶。拈断吟髭，点缀新词，渔舍小茅茨。寒香带雪南枝，晚妆临水西施。破苍苔斑竹枝，载红粉画船儿。诗．题满水仙词。
歌者玉卿
压锦丛，侍金童，蕊珠仙暂来尘世中。笋指纤秾，花貌春红，瑶台上记相逢。风清环珮丁东，月明仙掌芙蓉。琴横秋水冷，钗坠晓云松。天宝宫，惊走薛琼琼。
投闲即事
石斗滩，剑门关，上青天不如行路难。世事循环，春色阑珊，人老且投闲。文寻古调休弹，疏翁樵唱新刊。梅亭十二阑，茅屋两三间。看，一带好江山。
自会稽迁三衢三首
叠锦笺，卷青毡，行藏去住皆信天。梦笔名贤，载酒谪仙，相劝苦留连。守岩扉洞口白猿，伴渔蓑花下红鸳。拜辞了刘宠钱，笑上子猷船。迁，风月洁无边。高卧轩，赐荣园，风流晋唐人物贤。高会山川，秦望风烟，翠冷雨余天。镜湖上骑马乘船，翠微中急管繁弦。浣纱中争艳冶，采莲女斗蝉娟。还，此景有谁传？
诗酒缘，醒吟编，若耶山父老相爱怜。贺鉴湖边，夏后祠前，容我盖三椽。桃花流水神仙，竹篱茅舍林泉。五十亩种秫田，三两只钓鱼船。迁，移入小挑源。
包山书事
倚翠微，俯清溪，青山万里猿夜啼。怪我来迟，拂雪而归，月冷翠萝衣。啸白猿如醉如痴，远红尘无是无非。吟几篇绝句诗，看一局柯烂棋。饥，不采首阳薇。
酒边有诉秀才负心为作问答
望妾身，改家门，见书生可人情意亲。梦撒幺分，受尽艰辛，撅丁骂卜儿嗔。闪煞人也短命郎君，盼煞我也遥受夫人。皱双眉淡翠蛾，宽四指褪罗裙。又一春，花老月黄昏。
又答
秀才贫，记相亲，题花彩笺涂醉粉。念我白身，误却青春，千里践红尘。寄将来锦字口文，看承做梦岫行云。便金榜上标了贱名，丝鞭下就了新婚，包甚么限，包也还你做二夫人。
孺人陈氏挽词 其二
楼钥（宋代）

令子齐年好，相从识壸彝。萧生结绶日，孟母卜邻时。

未下升堂拜，俄闻陟屺悲。天涯致刍束，泪落薤歌辞。
再和湖上晚归 其二
释道潜（宋代）

云披雾卷仰昭回，试望翻经古石台。应有秋香生桂树，吹风肯傍暮船来。
秘阁赐讌送右谏议大夫种放得假归终南山应製
杨亿（宋代）

琐闱聊辍皂囊封，赐告归寻一畝宫。
关路蒲轮千里远，严扉蕙畝几年空。
百壶天酒凝甘露，二雅宸章掩大风。
旧隐暂还非久住，心期献可沃尧聪。
奉酬张超然处士 其一
屈大均（明代）

久知闽海上，处士有君贤。草野心谁识，春秋论自传。

家浮江左地，客作日南天。一见成胶漆，情因道义偏。
水阁小憩
沈与求（宋代）

云气昏昏雨脚垂，客行终日倦奔驰。竹间小阁临清濑，俯槛观鱼立许时。
新泉绝句二首
陆游（宋代）

扫石荫双松，岸巾穿万竹。
尔来又一奇，岩泉寒可掬。
客中月
白居易（唐代）

客从江南来，来时月上弦。悠悠行旅中，三见清光圆。

晓随残月行，夕与新月宿。谁谓月无情，千里远相逐。

朝发渭水桥，暮入长安陌。不知今夜月，又作谁家客。
寄慥斋弟
史弥宁（宋代）

鸥鹭逢人问归信，三年作客负沧洲。
诗袍醉帽黄埃底，羞见扶风马少游。
和袁望回
王之道（宋代）

千古风流忆孔明，老龙高卧志存身。
强陪簪绂更三圣，安坐江存又四春。
便合痴狂称达者，谁能穷悴作骚人。
一杯聊复从公醉，要见予言总是真。
借借不借借
释正觉（宋代）

识尽甘辛百草头，鼻无牵纆得优游。
不知有去成知有，始信南泉唤作牛。
句
曹唐（唐代）

斩蛟青海上，射虎黑山头。（见《纪事》）。

箫声欲尽月色苦，依旧汉家宫树秋。

一曲哀歌茂陵道，汉家天子葬秋风。

谁知汉武无仙骨，满灶黄金成白烟。（见张为《主客图》）
登祝融
戴复古（宋代）

秋风吹拄杖，直到祝融颠。
目击三千界，肩摩尺五天。
扶桑旸谷畔，青草洞庭边。
云气无遮障，分明在眼前。
鲜鱼潭登舟
杨万里（宋代）

船阁寒沙待晚潮，行人舟子各相招。
银山一朵三千丈，隔海飞来对面销。
汶阳道中
张宪（元代）

汶水东入海，疾流无已时。
可怜齐与鲁，荒草秋离离。
日淡野水黄，风高木叶飞。
系舟闲吊古，不觉泪沾衣。
念奴娇 石君追溯旧游，为拈此解
萧恒贞（清代）

莫愁湖畔，早十年、携得桃家双桨。几度东风芳草绿，知否个侬无恙。

往事云沉，闲情水皱，脉脉堪凝想。白门娇柳，靓妆曾斗眉样。

闻道灯底秋心，亲题兰帕，偷学词人蒋。暮雨潇潇蓬背彻。

抵似玉钗低唱。倚柁煎茶，临波拓镜，丰姿真无两。

旧游如梦，为君添倍惆怅。
估客有自蔡州来者感怅弥日二首 其二
陆游（宋代）

百战元和取蔡州，如今胡马饮淮流。和亲自古非长策，谁与朝家共此忧。
骏马逐电赋以赠友人之官电白
黄廷用（明代）

霜蹄赤汗此龙媒，千里真空冀北才。一顾飘飘嘶远道，终看矫矫立层台。

逐电能教氛祲去，喷珠遥映翠光开。燕城日望高原上，玉勒金鞭首几回。
韬光庵
释居简（宋代）

洛下僧归未寂寥，馀光还向此中韬。入千峰杪从它笑，放一头低尽自高。

客至坐凉分树影，云开写望到江涛。夜遥月冷风初霁，万籁无声亦怒号。
日讲毕同翰林张英高士奇励杜讷看荷
玄烨（清代）

千队芙蓉太液池，迎薰初散讲筵时。螭头绝胜金莲烛，自有清香送晓飔。
挽李贯之郎中二首
洪咨夔（宋代）

天定何能待，西风杳去槎。
斯人嗟已矣，吾道信非耶。
石泐名犹在，江空恨更赊。
濂溪应配食，杯水荐寒花。
送陈七赴西军
孟浩然（唐代）

吾观非常者，碌碌在目前。
君负鸿鹄志，蹉跎书剑年。
一闻边烽动，万里忽争先。
余亦赴京国，何当献凯还。
赋得帐殿郁崔嵬 其二
玄烨（清代）

清露知时转，纤云却暑回。豫游临石磴，杂踏过河隈。

潭静鱼吹沫，林疏鹿印苔。秋成良可赋，为此共徘徊。
沁园春 题夫子小照
徐应坤（清代）

烟柳低迷，鹤唳猿啼，怪矣先生。笑衣冠不整，扁舟欲渡；

俯观鲛室，仰啸苍冥。日月纵横，乾坤浩荡，谁更昏昏谁更醒。

长江里，纵波涛拍岸，稳坐休惊。

翛然把酒孤斟。且莫怨、青袍误此身。有山川秀色，时堪娱目；

性灵佳句，尽可陶情。莫问东吴，何分西楚，斜挂征帆缓缓行。

前途邈，待风云万里，任意寻春。
醉红妆（中吕调）
张先（宋代）

琼枝玉树不相饶。薄云衣、细柳腰。一般妆样百般娇。眉眼细、好如描。

东风摇草百花飘。恨无计、上青条。更起双歌郎且饮，郎未醉、有金貂。
荆州新秋病起杂题一十五首。病起见庭莎
齐己（唐代）

病起见庭莎，绿阶傍竹多。绕行犹未得，静听复如何。

蟋蟀幽中响，蟪蛄深处歌。不缘田地窄，剩种任婆娑。
来诗过有称誉再和
张守（宋代）

任重非所胜，位高忧疾颠。归耕半顷秫，荣枯付樽前。

来作江南牧，衰谢愧五贤。喜闻复故境，中兴颂周宣。

贤能不复遗，纡馀定为妍。勿笑百僚尾，三署会须肩。
挽东莱先生
杨诚之（宋代）

共惜堂堂去，真成种种休。
中原渺归计，清洛更东流。
锻炼言犹在，从谷志未酬。
何心诵遗草，有路恸西州。
青玉案
王炎2（宋代）

深红数点吹花絮。又燕子、飞来语。远水平芜春欲暮。

年年长是，清明时候，故遣人憔悴。

竹鸡啼罢山村雨。正寥落、无情绪。猛省从前多少事。

绿杨堤上，楼台如画，此景今何处。
御街行（无题）
辛弃疾（宋代）

阑干四面山无数。供望眼、朝与暮。好风催雨过山来，吹尽一帘烦暑。纱厨如雾，簟纹如水，别有生凉处。

冰肌不受铅华污。更旎旎、真香聚。临风一曲最妖娇，唱得行人且住。藕花都放，木犀开后，待与剩鸾去。
浣溪沙（昆山月华阁）
蔡伸（宋代）

沙上寒鸥接翼飞。潮生潮落水东西。征船鸣橹趁潮归。

望断碧云无锦字，谩题红叶有新诗。黄昏微雨倚阑时。
次韵崔德符游湖
邹浩（宋代）

无双蔼嘉誉，夫子真黄香。磥砢傲松桧，人间自炎凉。

平生翰墨中，赤增戏萧娘。颍川今何时，鼓翼端来翔。

西湖谢尘土，危楼更斜阳。幽期得高士，一笑歌沧浪。

新诗落圭璧，岂异连城偿。胡为独缰锁，不作逢潇湘。

杖屦行清秋，从容酬所望。
春昼
陈子高（宋代）

悠悠乱片花空舞，冉冉轻丝晴昼长。楼下怯寒香袖薄，破愁春酌浊醪香。
感遇十二首 其十一
张九龄（唐代）

我有异乡忆，宛在云溶溶。凭此目不觏，要之心所钟。

但欲附高鸟，安敢攀飞龙。至精无感遇，悲惋填心胸。

归来扣寂寞，人愿天岂从。
再次前韵
王洋（宋代）

堆案文书不用嗟，新诗字字说芳华。
题舆事省时眠草，纶阁文高合判花。
莫待春归空怅望，须知醉里有生涯。
如何为向邦侯说，整顿清明载酒车。
次韵武伯
姜夔（宋代）

杨柳风微约暮寒，野禽容与只婆间。
道人心性如天马，可爱青丝十二闲。
游彭城公白莲庄
欧阳修（宋代）

谢墅多幽赏，华轩曾共寻。
人闲聊载酒，台迥独披襟。
水落陂光淡，城当山气阴。
惟余桃李树，日觉翠蹊深。
送王左丞五绝
蔡肇（宋代）

浮名渺吴会，耿耿千里淮。
朔风吹高鸿，安得与人偕。
颂古 其四 五位
释慧兰（宋代）

兼中至锦缝，金针双锁备。靴头线绽足知音，有耳不临流水流。
和进士张曙闻雁见寄
崔涂（唐代）

断行哀响递相催，争趁高秋作恨媒。云外关山闻独去，

渡头风恨见初来。也知榆塞寒须别，莫恋蘋汀暖不回。

试向富春江畔过，故园犹合有池台。
琴台
苏泂（宋代）

朱弦牢落更谁闻，青草台高鹤唳云。
尚有茂陵多病后，眼前相对卓文君。
前诗似尽意别成二小诗
王洋（宋代）

得意中人嫌太雅，眼胞上捧为多般。
从今邂逅逢花处，要似茱萸子细看。
寄题鲍昌朝足轩
吴芾（宋代）

江南有散人，几年卧草野。
破甑余法埃，衡门绝车马。
倘非义所安，一介不取舍。
辟轩穷巷间，此意非满假。
虽云外不足，中有至足者。
道义辈古人，文章播天下。
一点浩然气，万象资陶冶。
持此复何求，酣歌对醆斚。
吁域箪瓢乐，千古一回也。
先生于此时，卓然秉大雅。
顾我愧高风，亦忝诗酒社。
何当登此轩，抵掌共披写。
落叶
王建（唐代）

陈绿向参差，初红已重叠。
中庭初扫地，绕树三两叶。
句
王度（宋代）

云生坐来石，风掩读残书。
秋集道院因同徐库部子明醉赋
谢榛（明代）

寄迹京华胜赏稀，偶来仙院静尘机。明河倒影夜低户，凉露无尘秋满衣。

铜漏滴残人共醉，玉笙吹断鹤孤飞。空庭改席多幽兴，月落长安并马归。
春夜
周之瑛（清代）

红炉轻拨护春寒，一卷《骚经》读未阑。夜永不知明月上，瞥惊梅影到阑干。
黑岩子
俞汝本（清代）

新滩既已下，墨岩当吾前。一石挺中流，崱屴撑青天。

石既与我拒，水亦与之缠。水石相击撞，腥拥蛟龙涎。

径路仅一线，我舟如针穿。去此忽十里，两岸浮炊烟。

舵楼亦晚饭，嬉笑闻长年。
薛简肃夫人挽词四首 其三
梅尧臣（宋代）

冠剑将朝去，常知好直言。戒辞犹可托，先见久应存。

莹白冰兼玉，清芬蕙与荪。堂涂从此闭，何日卜丘原。
贾天锡惠宝薰乞诗多以兵卫森画戟燕寝凝清香
黄庭坚（宋代）

昼食鸟窥台，宴坐日过砌。
俗氛无因来，烟霏作舆卫。
次韵郑鱼门秋夕书感 其一
彭维新（清代）

午夜凉飙生，秋声惊坐寐。月色盈中庭，桐阴减半砌。

志士感时盈，繁忧浩无际。碧宇河汉横，寥廓绝纤翳。

太虚本澄明，尘劳徒敝敝。人心有天游，胡为自胶戾。
十二时颂
释文准（宋代）

晡时申，由来大道绝疏亲。
阳和九月百花发，须信壶中别有春。
酬和甫祥源观醮罢见寄
王安石（宋代）

窃禄祠官久见容，每持金石荐宸衷。
钧天忽忽清都梦，方丈寥寥羽水风。
知结胜缘人意外，想寻陈迹马蹄中。
新诗起我超然兴，更感锺山蕙帐空。
次韵伯尹赠奇童二绝句 其二
周紫芝（宋代）

昔闻徐卿有二子，今喜卫家称一儿。只有九方真具眼，固应知是渥洼姿。
晚上吴山风雨骤至
祝允明（明代）

东望海门门忽开，松风十月滚轻雷。山眉一点云拖黑，知是龙王送雨来。
江城子·满城风雨近重阳
倪瓒（元代）

满城风雨近重阳。湿秋光。暗横塘。萧瑟汀蒲，岸柳送凄凉。亲旧登高前日梦，松菊径，也应荒。堪将何物比愁长。绿泱泱。绕秋江。流到天涯，盘屈九回肠。烟外青萍飞白鸟，归路阻，思微茫。
送五时亨舍人帅蜀诗二首
周麟之（宋代）

煌煌大毛照坤维，忽见文星下紫微。
万里江山浑改观，九重绅紫更争辉。
占松不假刀形梦，换马端期鹄趁飞。
试问郫筒故乡酒，路人应唱踏花归。
广陵宴次戏简幕宾
高骈（唐代）

一曲狂歌酒百分，蛾眉画出月争新。
将军醉罢无馀事，乱把花枝折赠人。
东风第一枝 咏绿萼梅和吕圣求韵
陈维崧（清代）

粉界檀腮，烟笼腻颈，玉奴素质轻约。风前乍坼红须，月下低含绿萼。

一枝水上，也不管、莺啼燕掠。最怜他、不甚分明，飞破潇湘白鹤。

隔蝉翼、层层都薄。打稷雪、泠泠又落。有情故亚楼头，无聊自开屋角。

日高慵起，慢摇动、绿纱帘箔。看苔钱、色上花枝，碧透何郎官阁。
昼寒一杯辄欲酩酊因静坐道室
张镃（宋代）

岁晏常多白昼阴，软帘毡帐禦寒侵。观书偶要得天隐，作传定难题醉吟。

犬吠远闻风绰散，叶凋谁顾雨堆深。湖边莫道春回未，紫草依稀动绝岑。
次邢元辅知府韵二首 其一
周行己（宋代）

飘零南北道，祇为草堂留。佳句堪排闷，端居正复愁。

何年寻旧壑，无路借前筹。拟访乘槎客，真仙不可求。
郴州牛脾山谒景星观下有白鹿洞乃苏耽飞升之地
吕本中（宋代）

清霜散晓阴，轻风吹宿雾。桥倾绝人行，渔间借舟渡。

初惊乌背转，渐入牛脾路。长林连云壑，细草萦石户。

洞深锁灵踪，鹿去骖仙驭。殿高邻天冠，廊回宽地屦。

骤响水湍流，飘香花似雨。崎岖到山椒，静旷夺尘虑。

四顾但苍莽，俯窥若轩翥。伫立鹤不归，寒生日云莫。
次韵钱德初九日旅怀三绝 其一
沈与求（宋代）

西风江面荻花秋，鲙玉频年念昔游。客帽只今无地落，黄花满眼漫供愁。
暮秋杂兴七首
连文凤（宋代）

且说西湖事，未言东海枯。
悲风荒野大，落照废城孤。
有句填诗债，无钱觅酒垆。
不堪重举目，景物入秋殊。
怀徐审知王彦博审知之侄彦章
赵蕃（宋代）

为见山花发，忽思湖柳深。
当君散帙坐，著我倚楼吟。
别句漫多纸，别觞终欠斟。
光阴几尺璧，书疏阙万金。
病驹匪恋秣，鸿雁归有心。
已后兰亭集，犹能与竹林。
隐居 其二
吴惟信（宋代）

身居脩竹茂林间，婆饼声中白昼闲。此地遁潜无不可，何须更买沃洲山。
山居喜友人见访
李洞（唐代）

入云晴斸茯苓还，日暮逢迎木石间。看待诗人无别物，半潭秋水一房山。
句
陈羽（唐代）

稚子新能编笋笠，山妻旧解补荷衣。秋山隔岸清猿叫，

湖水当门白鸟飞。（见《锦绣万花谷》）
寄兰壑宗长
释英（元代）

同宗同在旅，彼此系微官。所去无多远，其如相见难。

连云秋树老，卷雪暮涛寒。几度空江上，思君独凭阑。
衣服二首 其一
萧雄（清代）

章身多爱锦衣鲜，窄袖长裾领自圆。袍裤暑天齐尚白，腰间犹系一条棉。
赠别约师
刘禹锡（唐代）

师逢吴兴守，相伴住禅扃。春雨同栽树，秋灯对讲经。

庐山曾结社，桂水远扬舲.话旧还惆怅，天南望柳星。
苦寒行
李梦阳（明代）

白日敛光曜，北风如剑刃。泽坚走鸣车，水雪峙千仞。

登高望四海，四海水将结。蛟蛇壅巢窟，虎豹潜于穴。

巑岏太行谷，苍莽阴山戎。沙碛书飞霜，垒门吹烈风。

鸟雀堕岩壁，黄狐啸空城。居人掩阙卧，客子无复行。
江南曲（度新声·三之三）
贺铸（宋代）

小苑浴兰，微波寄叶。石城回首山重沓。绮窗烟雨梦佳期，飞霞艇子雕檀楫。

楼迥披襟，廊长响屟。供愁麝月眉心帖。紫箫闲捻度新声，有人偷倚阑干掏。
和李巽伯
刘子翚（宋代）

浦树冥茫茫，云山浅淡中。
客愁生远望，春意入晴空。
酒忆相如病，途怜阮籍穷。
殷勤桃叶句，欲和愧难工。
送陆务观赴七闽提举常平茶事
周必大（宋代）

汉皇亲召贾生还，京路争看北海贤。
却畏神仙足官府，便思风采烁云烟。
送唐六赴举
冷朝阳（唐代）

秋色生边思，送君西入关。草衰空大野，叶落露青山。

故国烟霞外，新安道路间。碧霄知己在，香桂月中攀。
次韵邵稽仲喜雪诗
赵鼎臣（宋代）

真是银河落半空，天公舍施作年丰。巧心未到芳菲处，饱意先归稼穑中。

积素乍凭风凛凛，流膏应待日融融。更须今夜邀明月，要看清光几许同。
书斋十咏·界方
刘子翚（宋代）

抄书防纵逸，界墨作遮兰。
妙用谁能识，心端笔自端。
晨起行园中
陆游（宋代）

晨日未出林，庭户有爽气。
僮奴课薪水，老子自拥篲。
稻陂方闵雨，草木亦憔悴。
群蛙汝何心，尚复作鼓吹？
送太尉相公赴镇安军二首
宋祁（宋代）

碧波三宿暂沿洄，豹尾双驱大旆开。
堂上谟成萧宰去，人间事旆赤松来。
岩霖旧润为轩雨，醴麴馀甘作宴醅。
下客无缘陪后乘，只应前席欠邹枚。
读旧诗有感
吕本中（宋代）

但闻微雨响梧桐，不悟高楼尽日风。团扇向人仍有意，短檠于日渐无功。

误游兀者形骸外，恐堕渊源云雾中。剩搅饥肠供好句，为君常占一生穷。
题百寿图
成鹫（清代）

包羲一画开天地，仓颉之先有文字。河图洛书圆复方，龟龙泄尽先天秘。

后来书契无真传，丹台留得青霞编。谁能识字还识义，人间烟火真神仙。

图中字字灿可睹，六书八法无今古。自从李相作回鸾，既寿永昌为鼻祖。

增华继起儿与孙，文章经纬推渊源。黄麻墨敕传天语，如纶如綍皆王言。

我翁受命九稽首，钦哉天长还地久。归来写作百寿图，锦字光芒射星斗。

主人一饮一百杯，百花对酒参差开。百和香生青玉案，百戏齐陈锦绣堆。

百粤天高佳气郁，百尺楼头初见日。百昌畅遂百宝生，百两盈门百庭实。

区区百寿何独然，百福百禄相周旋。百年三万六千日，日日逢君地上仙。
题唐仲言可赋亭
李奕茂（明代）

家庭夜静霜月高，孤城系析哀鸿号。长歌凄断白石裂，北风卷褐如锥刀。

我生濩落困蓬荜，饭牛蹑屩宁辞劳。眼中年少尽得意，尘埃龌龊非吾曹。

鸣呼人生各有适，山林何处无由巢。
登令武山绝顶望嵩岳 其二
张远览（清代）

天半龙门峡，云间启母祠。遥岑何窈窕，残照与参差。

鬓发风尘早，烟霞日月迟。当今思将相，申甫降何时。
中秋月
晏殊（宋代）

十轮霜影转庭梧，此夕羁人独向隅。
未必素娥无怅恨，玉蟾清冷桂花孤。
江城子·恩重娇多情易伤
韦庄（唐代）

恩重娇多情易伤，
漏更长，解鸳鸯。
朱唇未动，先觉口脂香。
缓揭绣衾抽皓腕，
移凤枕，枕檀郎。
历代诗·商
杨简（宋代）

商汤兴时民戴后，外丙仲壬继其后。
太甲沃丁及太庚，小甲雍己及太戊。
仲丁外壬河亶甲，祖乙祖辛传沃甲。
祖丁相继有南庚，阳甲之后是盘庚。
盘庚能复兴商邑，不幸小辛小乙立。
武丁有德号高宗，祖庚祖甲又无功。
廪辛庚丁逢武乙，太丁帝乙衰王室。
末有纣辛名曰受，民心遂归周武后。
六百余年三十主，周得天下商遂亡。
重建滕王阁赋诗落成
李本仁（清代）

临江新构郁苍苍，九派烟涛接混茫。上界星辰通碧汉，下流砥柱束衡阳。

鱼龙影里珠帘静，鸥鹭风前玉笛凉。莫认当年歌舞地，好留形胜控南荒。
老去吟
邵雍（宋代）

使吾却十岁，亦可少集事。
奈何天地间，日无再中理。
溪畔
彭汝砺（宋代）

尘绪纷纷今少休，更须一去弄溪流。清风满木春才半，落日明溪雨乍收。

懒逐山林群野鹿，欲归江汉狎沙鸥。藻疏菱密吾虽羡，未忍敲针作钓钩。
元范尊兄示及十梅诗风格清新意寄深远吟玩累日欲和不能昨夕自白鹿玉涧归偶得数语 落梅
朱熹（宋代）

花开已凄凉，花落更愁寂。来岁烟雨时，为君和鼎实。
自兴国军治出富池
董嗣杲（宋代）

澒洞尘沙迹寄浮，霜茅风棘断堽头。
几家白酒山城暮，一穗青烽野戌秋。
战马向年荒此垒，羁鸿今夜宿何洲。
扁舟直下寒江口，不见甘王卷雪楼。
徐丞见一堂
释元肇（宋代）

菊长新丛春事成，先生归赋见深情。麻衣草座自行乐，明月清深人不争。

郡榻莫留青眼旧，客星闲傍紫微明。个中万象浑无碍，门外何妨车马声。
明发青塘芦包
杨万里（宋代）

青塘无店亦无人，只有青蛙紫蚓声。
芦荻叶深蒲叶浅，荔支花暗练花明。
船行两岸山都动，水入诸村海旋成。
回望越台烟雨外，万峰尽处五羊城。
满江红 其一 寿人六十四
佚名（宋代）

在昔尝闻，老彭祖、寿龄八百。试屈指、我公今岁，才方八八。

乙百更添三十六，算来总是公年月。对梅花、时候庆生朝，真欢悦。

儿即劝，金蕉叶。孙又把，沉檀爇。喜儿孙满目，芝兰英发。

笑问堂前王母看，而今几度蟠桃结。道当时、亲手共栽培，何须说。
时人评八僧语
佚名（隋代）

生睿发天真，严观洼流得。慧义彭亨进，寇渊千默塞。
晚对桂花开
龚璛（元代）

閒与碧云暮，恍然金粟堆。风香不自食，月影为谁来。
北风寄陈辅贤
李孝光（元代）

萧萧北风吹客船，月未出海天苍然，客子放歌脚扣舷。

萧台东头天裹海，萧台西头山刺天。君行西过钓台口，寄谢江边老病叟，坐看云台落人手。

丈夫岂敢爱微躯，奈此黄花一尊酒。
端嘉杂诗二十首
刘克庄（宋代）

鞠躬解作华人语，辫发来持虏帐书。
只合索绹牵畜狗，不烦伐鼓享鶢鶋。
侯革以诗风示次韵
晁公溯（宋代）

少陵有幽事，止共阮生论。
把酒与贤乐，为邦渐主恩。
欻倾宾客坐，知出聘君门。
胜识中郎面，区区对虎贲。
郁郁孤生桐
胡翰（明代）

郁郁孤生桐，托根邹峄颠。
皎皎白素丝，出自岱畎间。
一朝奉庭贡，妙合良自然。
桐以为君琴，丝以为君弦。
中含希世音，置君离别筵。
征马惨不嘶，仆夫跪当前。
君行千里道，岂惜一再弹。
南风日渺渺，清商动山川。
和者昔已寡，听者今亦难。
偈倾一百六十九首
释智朋（宋代）

透脱言诠，铁山横卧。
截断言诠，通涂荒草。
自小持齐今已老。
龙井
李洪（宋代）

无热龙宫北道场，人天瞻礼玉毫光。
玺书重叠两朝赐，更助吾皇节雨旸。
和母寄父
殳默（清代）

白发亲闱百里遥，那堪风雨更萧萧。山中对酒愁应减，客里看萧冻未消。

觅句小时追谢韫，著书他日拟班昭。夜窗弹出思归引，阿母相依慰寂寥。
即景 其三
黄文仪（清代）

霞衣叠叠灿天青，松影森森自一亭。夜半月明惊鹤唳，芙蓉露下气流馨。
入山二首
朱涣（唐代）

溪头浴吾须，树底荫吾影。
四顾无人来，独坐了俄顷。
欲去更徘徊，夕阳射峰顶。
咄咄
崔璆（宋代）

咄咄复咄咄，小儿成老翁。
幺微各形色，追琢元化工。
不知春风去，又见千绿丛。
主人美客怀，载酒行溪东。
一步一回首，十步尊已空。
灵均与太白，醒醉同所终。
愿见化蠛蠓，生死托壶中。
宣和甲辰岁开十日予欲束衣随淮水东下锦官常
释正觉（宋代）

麓华联蕾破春红，惭愧无私造化功。
谁怕满头椿岁月，要听啼鸟说家风。
暮春游长沙东湖赠辛兖州巢父二首
戴叔伦（唐代）

湘流分曲浦，缭绕古城东。岸转千家合，林开一镜空。

人生无事少，心赏几回同。且复忘羁束，悠悠落照中。

回环路不尽，历览意弥新。古木畲田火，澄江荡桨人。

缓歌寻极浦，一醉送残春。莫恨长沙远，他年忆此辰。
山舍在浙江亭得父书开示题诗於亭
张牧（宋代）

结束青山向日还，得书南望意悠然。
少宽二老庭帏念，粗了生平灯火缘。
去路虽遥心已近，短篇欲就意难圆。
不妨静洗笙歌耳，稳接江涛到枕边。
岳阳楼观雪
谢廷柱（明代）

纷纷飞雪渺天涯，痛饮高楼酒屡赊。忽见春山成玉笋，更誇晨浪涌瑶花。

沙边立鹭应难见，水底浏鱼渐可叉。最爱归来光照夜，醉挥吟笔近窗纱。
赋得枕上闻雁
贺铸（宋代）

朔吹飘惊雁，寒声彻枕前。
远违沙漠雪，不下汶阳田。
客梦悲中夜，归期隔故年。
莓苔与菰米，何处是湘天。
吴义姑
王爵（明代）

好人谁说女中无，釐妇尤能作义姑。从一没身惟属李，恤孤教义肯忘吴。

藁砧玄宇增光焰，犹子青云遂壮图。艳骨百年成麝土，高名常并月明孤。
截臂行
孙发（宋代）

吾闻两臂重於天下不可废，知之不必子华子。
愚民气焚胸，一忿敢趋死。
以死视四肢，截臂如去指。
鸣呼巴陵之民何以有此风，疾痛利害人所同。
甘心一臂捐糞壤，终身废卧闾阎中。
前年截臂渠得理，今年截臂吾亦尔。
村南截臂杀平人，村北炰咻还比拎。
虺虺民，虺虺民，
用心若此非吾人。有冤自可次第诉，
毒人何必残其身。闻者莫惊喧，
此弊吾能言。其初姑息吏，
不与杜其源。嗟哉恶俗伤仁厚，
明明有冤宜勿受。一奸不济百奸消，
共致和平俾在宥。
次韵师浑甫 其一
王灼（宋代）

五字长城久让登，云梯更羡最高层。别来大有离群恨，今日西南又得朋。
僧见观尽薄萄
宋无（元代）

玉山道人苍壁立，胸少万斛松煤汁。
吐作千年古怪藤，独带西湖烟雨湿。
元气淋漓草木活，太阴菌蠢蟲蛇蛰。
须萦翠雾瘦蛟走，睛扎玄珠黑龙泣。
神剜鬼刻字崛奇，水精火齐光陆离。
天魔擎来帝青实，鲸波涌出珊瑚枝。
墨花酣春马乳涨，醉梦渴想西凉姿。
风窗秋疑直弃语，露架夜忆虬柯垂。
须叟掩卷何所见，月落庭空无影时。
居岭外遇寒食
李光（宋代）

春日自明霁，我心何郁伤。草木竞芳菲，飞鸣自颉颃。

悄悄坐书幌，幽幽宴空床。既无功名念，反思白昼长。

愁来不自持，零落鸿雁行。三过解泽流，六见槐柳黄。

最怜小儿女，路远不得将。生还一笑喜，死去埋他乡。

生死如循环，我师佛老庄。感此寒食节，新烟过邻墙。

松楸渺云海，目极摧肝肠。书成附鳞翼，不如永相忘。

何以慰目前，作诗示阿张。
送师厚归南阳会天大风遂宿高阳山寺明日同至
梅尧臣（宋代）

往日送子春风前，春风酣酣杏正妍。
今来送归秋风後，秋风正正沙满川。
马鬣斜倾毛瑟缩，驭吏噤唫足後先。
弊裘吹裂寒入骨，枯株磨戛火欲燃。
忽逢古寺出岩腹，与君下马相留连。
殿堂高下就山势，松柏森耸侵云巅。
长廊落叶卷若扫，丈室垂幔翻如褰。
像塑神母乳九子，抱携抚玩皆可怜。
却令远客自生念，欲见幼稚心烦煎。
拥炉对坐日昏黑，龛灯共借僧榻眠。
虽然覆衣冷如铁，不及在家贫无氊。
曲肱难寐要天晓，两股冻痹仍筋挛。
桹桹残夜未鱼响，起看昴毕倾西躔。
怒号斗息东方白，童仆整肃吾将还。
老僧扫壁持笔砚，请予强此题岁年。
出门并辔至山店，茅屋揭尽余尺椽。
又据胡床一谈笑，君不解饮聊开筵。
程次都无五百里，箧中可乏一囊钱。
拂衣频起畏日昃，应恐慈母心悬悬。
顾我便当江海去，却思此地何由缘。
翠钟亭二首 其一
刘敞（宋代）

空城风雨晦如秋，漠漠长江天际流。故倚高楼望行色，南山不见使人愁。
吴骏卿寄示和黄元广诗多及古人为己之学辄复次韵资一大笑兼简元广 其三
朱松（宋代）

我生非瓠瓜，于世岂无情。望道渺未见，谅知负平生。

将求挃挃穫，奈何卤莽耕。饥壤听造物，吾愿乃秋成。
子温侄用再闻诵新作突过黄初诗作十诗见遗辄勉强次韵 其七
张扩（宋代）

赠篇最崛奇，披读辄三过。巧如娲皇手，五色补天破。

珍宜宗庙享，净戒儿女涴。谁能续离骚，且用追楚些。
东陵赴京道病东归寓居开元寺寄卢员外宋魏二先辈
许浑（唐代）

西风吹雨雁初时，病寄僧斋罢献书。万里咸秦劳我马，

四邻松桂忆吾庐。沧洲有约心还静，青汉无媒迹自疏。

不是醉眠愁不散，莫言琴酒学相如。
赋石昌言家五题其二白石寒树屏
梅尧臣（宋代）

名画不复生，古魂埋地底。
技能无所发，骋巧崭岩里。
纤纤扫苍无，坡岸分迤逦。
近可笔发窥，远若风霾起。
遂令众画师，一点不可毁。
我今会石家，饮酒酒复美。
虽不见绿珠，见此差可喜。
愁逢暴谑人，渍墨书不已。
寓华亭下砂盐场
林尚仁（宋代）

地僻民居少，官勤国课优。
远程驱瘦马，小港碍行舟。
晴日盐花晓，风潮海气秋。
野人因买鹤，半月此迟留。
送晏秀才归江陵
元稹（唐代）

长堤纤草河边绿，近郭新莺竹里啼。
村姑二首 其一
宋伯仁（宋代）

翠鬟双妥未梳头，纺纬车边坐欲羞。几度采桑归较晚，阿娘疑看落花愁。
次韵孙佥判试院中秋咏月三绝
项安世（宋代）

鸾驾乘风上玉清，青冥风露湿琼英。
我时独笑无人解，四海诸公共此明。
建溪精舍得本字
戴表元（宋代）

四山翛翛风日暖，白发看花惜春晚。
当时衰草牧羊坡，今日池台红雾满。
最邻幽篁手所植，儿戏成业亦千本。
旧游聚散万事拙，客梦悲欢百年短。
荒凉处处经战马，寒食家家浇祭碗。
隃知地下不识醉，祗合生前寻酒伴。
苍苔白石堪枕籍，野鸟清溪自弦管。
同游飘扬正捷步，老我摧颓甘负眼。
风床溽暑新候浊，江树飞云故人远。
出城少事幸纵恣，赌令争欢君莫懒。
陪浙西王侍郎夜宴
章碣（唐代）

深锁雷门宴上才，旋看歌舞旋传杯。黄金鸂鶒当筵睡，

红锦蔷薇映烛开。稽岭好风吹玉佩，镜湖残月照楼台。

小儒末座频倾耳，只怕城头画角催。
赐梨李泌与诸王联句
李亨（唐代）

先生年几许，颜色似童儿。——颍王

夜抱九仙骨，朝披一品衣。——信王

不食千钟粟，唯餐两颗梨。——益王

天生此间气，助我化无为。——李亨
阮郎归·西湖春暮
马子严（宋代）

清明寒食不多时。香红渐渐稀。番腾妆束闹苏堤。留春春怎知。
花褪雨，絮沾泥。凌波寸不移。三三两两叫船儿。人归春也归。
野兴
陆游（宋代）

涉涧穿林信意行，翠崖朱栈惬幽情。
关关幽鸟将雏语，簌簌幽幽解箨声。
藉草一壶消永日，出门几屐了平生。
川云正作遮山计，浩荡南风又快晴。
次韵孙司户黄堂观醮遇雪
项安世（宋代）

江陵旧识李谪仙，向来一梦今恍然。
依然斗酒诗百篇，锼剔造恍供清妍。
妙意直到天皇先，长歌短曲何蝉聊。
龙螭蛟鳄纷连蜷，黄冠作礼邀云軿。
珠幢玉节来蹁跹，玉川再拜瞻上玄。
磬声缥缈空中傅，僾然欲见非眇绵。
水花冰弃来满筵，清寒彻骨思啮氈。
蓬莱玉霄云气连，人间恍鹤三千年。
皎皎忽悟三生缘，当时误读青瑶笺。
次韵孔文仲推官见赠
苏轼（宋代）

我本糜鹿性，谅非伏辕姿。
君如汗血马，作驹已权奇。
齐驱大道中，并带銮镳驰。
闻声自决骤，那复受絷维。
谓君朝发燕，秣楚日未欹。
云何中道止，连蹇驴骡随。
金鞍冒翠锦，玉勒垂青丝。
旁观信美矣，自揣良厌之。
均为人所势，何必陋盐辎。
君看立仗马，不敢鸣且窥。
调习困鞭箠，仅存骨与皮。
人生各有志，此论我久持。
他人闻定笑，聊与吾子期。
空斋卧积雨，病骨烦撑支。
秋草上垣墙，霜叶鸣阶墀。
门前自无客，敢作扬雄麾。
候吏报君来，弭节江之湄。
一对高人谈，稍忘俗吏卑。
今朝枉诗句，粲如凤来仪。
上山绝梯磴，坠海迷津涯。
怜我枯槁质，借润生华滋。
肯效世俗人，洗刮求瘢痍。
贤明日登用，清庙歌缉熙。
胡不学长卿，预作封禅词。
赠郭秋屏
郑孝胥（清代）

华人无贵贱，诪张喜为幻。此技欲何施，反遭彼族嫚。

吾友虽多贤，刚者亦罕见。南萨与北郭，二子我所惮。

秋屏实劲特，骨立肤不曼。浊河方滔天，伏济清自贯。

骄胡不敢轻，安用赖舌战。大官习兰阇，谄敌必笑面。

此谄彼亦骄，吁嗟谁好汉！
黄氏诸君子过酒肆
李英（清代）

谢家兄弟好，倾盖酒杯中。今雨情偏洽，罡风气更雄。

海天飘白露，秋水接长空。不异桃花路，归舟趁晚风。
程给事新第
朱长文（宋代）

朱门不锁走朱轮，东省仙材书锦人。
石上云轻林屋晓，花头露重洛阳春。
谢公棋战乌巾静，裴令吟高绿野新。
他日南园真可乞，满池烟水正相邻。
景伯正字招东郊观梅晚集花院秀远堂举之舍弟
李益谦（宋代）

十里寒梅欲斗妍，东郊寻胜喜联翩。
渐看冰泮池塘外，又见春生岛屿边。
渔艇招招浮远水，畲田漠漠起平川。
惜无画手王摩诘，只把君诗写蜀笺。
寿陈茂才
胡应麟（明代）

一经垂老意何如，闻道元龙气未除。盐铁几裁文学论，金银遥问武夷居。

七台紫雾飘藜杖，九曲青霞候草庐。莫谓汉庭方贵少，蒲轮旦夕有徵车。
解连环 同青藜纬云彦吉小饮旗亭观剧
李良年（清代）

冷云吹絮。恨片时遮断，斜阳归路。一带寒沙，赏酒旗轻，挂在晚路疏树。

小桥红板曾伤别，又底事、玉骢骄驻。怪倡条、冶叶牵情，春向狭斜无数。

十二回栏深倚，有翠鬟如画，携手堪赋。笑语分明，记得曾逢，不省旧游何处。

尊前画壁重相见，帘外辛夷如雨。且休调、钿管银筝，只许莺声低诉。
海棠
高觌（宋代）

锦里花中色最奇，妖娆天赋本来稀。
绮霞忽照迷红障，縠露轻笼设翠帏。
繁朵有情妆媚景，纖枝无力带残晖。
好将绣向罗裙上，永作香闺楚楚衣。
中原
晁公溯（宋代）

中原北望连虎牢。遗老略皆死草茅。
腥臊千秋万岁殿，尘埃四通五达郊。
无人雄心肯出塞，何日战骨与封崤。
三军岁岁费供给，但闻边庭峙刍茭。
岳王坟
陈延龄（宋代）

一自班师下内庭，中原浑觉厌膻腥。
两宫环佩烟尘迥，百战河山草木青。
雨暗灵祠嘶铁骑，月明阴井泣银瓶。
凄凉古墓西湖上，老树悲风不忍听。
至正庚寅孟春代祀北岳等神简同使刘学士
周伯琦（元代）

明仁殿上承香出，有事山川万里行。当宁致恭申望秩，代祠荐祝格神明。

中原形胜州城古，正月风光驿路晴。宣室归釐堪计日，联镳来往话平生。
醉歌
陆游（宋代）

不痴不聋不作翁，平生与世马牛风。
无材无德痴顽老，尔来对客惟称好。
相风使帆第一筹，随风倒柂更何忧。
亦不求作佛，亦不愿封侯，亦不须脱裘去换酒，亦不须卖剑来买牛。
甲第从渠餍粱肉，貂蝉本自出兜鍪。
燮理阴阳岂不好，才得闲管晴雨如鹁鸠。
辛苦筑垒拂云祠，不如吟啸风月登高楼。
尔作楚舞吾齐讴，身安意适死即休。
惠山云起楼落成同诸公赋
杨庆徵（清代）

几年不作九龙游，扶病行来解宿愁。经过古藤依旧在，忽看新雨半空浮。

雕栏曲槛临霄汉，华栋珠帘俯涧流。坐憩意在泉共彻，登临身与境俱幽。

大湖月满南窗入，叠嶂云深北牖留。冉冉平畴来雾霭，阴阴廿里布松楸。

上方禅寂疏钟度，下界人喧细管稠。水带玉虹晴亦雨，山飞翠浪夏疑秋。

宾朋不数三贤笔，意气应依百尺楼。曾见灵台成不日，共闻花县治难侔。

未因喜雨追坡老，自布淳风比太邱。欲识凭高无近远，延陵处处有歌讴。
颂古十七首
释师观（宋代）

青天霹雳，何处寻觅。
一人传虚，万人传实。
申包胥泣秦廷
林慎修（清代）

伤心祖国压强邻，汉水方城已半沦。退敌有怀存故楚，乞师无奈向西秦。

挥来一副英雄泪，洒遍全班将士身。破碎河山旋克复，若敖不馁赖斯人。
题园门
时少章（宋代）

林花落处忆初妍，半折妖红似隔年。
今日绿阴还涨眼，却思花落又茫然。
送友人杨仲能东下以一蹴自造青云分韵得一字
孙应时（宋代）

君王急搜罗，九土规混一。
蜀山甚疏远，去者今稍密。
夫君传才具，文字尤炳蔚。
陆深簿领中，尘雾昏玉质。
正应著台省，邂逅破回遹。
轻膛下三峡，春浪平如席。
揽观山川奇，感叹日月疾。
便好作谏书，胸愤吐堙郁。
薰风御炉香，一陛踏文石。
此时恨见晚，端不负畴时。
或求西南州，为国抚贫瘠。
因以寿老亲，绣幰围画戟。
日边岂无心，迟了付异日。
离樽聊共持，愁思黯难释。
勇去仍趣归，修途护眠食。
清溪行
陈轩（宋代）

山色碧与溪，扁舟泛落晖。水烟帆界破，水鹭桨惊飞。

岛屿随流曲，渔监隔岸微。月明何处宿，待访子陵矶。
二和
刘克庄（宋代）

四傍山色青环郭，八面波光练抹坤。
天造居然成别墅，帝招未肯入修门。
爱莲岂欲希周子，起蕝终难滞叔孙。
介甫争墩人已笑，老夫安敢又争村。
题王司直所藏米南宫画
李昌祺（明代）

幽壑霁残雨，飞云昼濛濛。大江泻练遥，上与银汉通。

村墟极平圹，岛屿迷西东。长林隐空舍，众籁吟天风。

悬崖忽焉断，浩荡烟涛雄。夕岚落霞外，把钓何老翁。

流水共情性，沙鸟知心胸。浩然沧浪歌，濯足清潭中。

始知簪绂华，不与渔樵同。兴适随去留，身閒忘达穷。

我生本放浪，中年抗尘容。观图思初服，脱屣期息躬。

长揖凤鸾侣，永投鸥鹭踪。自此卸衔勒，郊原春草丰。
失调名
佚名（宋代）

蝶意蜂情，恣还飘逸。
銛老许相过不至炎约尧章访方又以事夺銛寄二
王炎（宋代）

闻道幽栖好，天香坐上飘。
熟知甘淡泊，甚欲识孤高。
纵有门关隔，元非道路遥。
恐公真简出，不过虎溪桥。
富池祠
李流谦（宋代）

卷雪楼高首重回，江东那得许人材。
只应汉鼎三分后，便有英雄一聚来。
莲峰耸秀
赵维仁（清代）

矗矗莲峰入九霄，青苍一望见苕峣。人缘贯索穿云出，石削芙蓉带雨摇。

俯听风雷喧白昼，高扪星汉坐清宵。危楼杰阁来天半，好乘茅龙度玉箫。
酬张进彦见寄
王之道（宋代）

皇华应记去年曾，六辔驰驱问固陵。
道路向来荒枳棘，堤封从昔错沟塍。
烟销列嶂秋光远，木落长淮霁色澄。
自笑壮心穷未已，欲言言大怕人憎。
遥夜
陆游（宋代）

遥夜雨声急，愔愔窗户幽。
开编尧舜在，得句鬼神愁。
同俗愚儒罪，容身壮士羞。
灯残不成睡，晓角动南楼。
壮观后诗同二公游壮观上呈府公工部
米芾（宋代）

壮观不到俄四期，叮咛老思模雄奇。群山势活各奔走，大川气敛合众离。

苍嵚留雪玉刻巧，碧落静滑红轮驰。寒潮不生九泽冻，行胶与子约再来。
蓦山溪·红莲池畔
刘处玄（宋代）

红莲池畔，不让游山景。闹里却无心，身似藕出泥花静。壶天妙趣，别有四时春，真应物，宝光明，今古谁人省。真行道德，显化邪归正。口应更声随，只是要、寸灵无病。贪争意尽，道眼自然开，来世外，混京华，积行常平等。
苦寒吟
刘驾（唐代）

百泉冻皆咽，我吟寒更切。
半夜倚乔松，不觉满衣雪。
竹竿有甘苦，我爱抱苦节。
鸟声有悲欢，我爱口流血。
潘生若解吟，更早生白发。
谒孔先生
狄遵度（宋代）

月出高树枝，影动酒樽处。
树深月色薄，稍以灯火助。
主人喜我过，斟酌亦云屡。
於时幸无累，所谈非近务。
凉风自远至，清景淡吾虑。
方期西山秋，历览陪杖屦。
再用霄字韵
孔平仲（宋代）

豁然披雾睹青霄，沛若为霖洒旱苗。身逐归云朝傃洞，心随流旱暮萦桥。

人情不用相轻重，物理从来互长消。器业如公合廊庙，伫闻尺一有嘉招。
登塔
宋祁（宋代）

窣堵缘霄雁势联，凭阑清眺俯三川。
春华已遍燃灯地，日气犹烘噀雨天。
游盖结阴尘不动，饮筹催釂客争传。
须知四级题名处，要记浮生六十年。
次金东园农家杂咏八首
杨公远（宋代）

买酒割鸡祠社后，踏歌捶鼓闹清明。
柔桑叶长蚕苗出，从此关门禁客行。
寻乌利仙人旧迹
黎民表（明代）

梦想仙人海上游，欲寻踪迹莽林丘。霓裳碧落飞何处，玉趾青山此暂留。

勾漏丹砂犹未就，蓬莱双舄浪相求。峰前明月参差夜，应载鸾笙过十洲。
彰化八景
秦士望（清代）

山城竹郭雨霏霏，郭外青山湿翠微。冷雾埋林藏半线，浓烟扑地锁重扉。

燕穿深巷频频语，鹭下寒塘缓缓飞。白发番黎寻乐计，披蓑学坐钓鱼矶。
武陵龙兴观黄道士房问易因题
王昌龄（唐代）

斋心问易太阳宫，八卦真形一气中。

仙老言馀鹤飞去，玉清坛上雨濛濛。
苧村烟雨
周棐（元代）

凫雁人家秋水多，澹烟疏雨暗渔蓑。分明记得南塘路，何处行舟《白苧》歌。
疾邪诗
赵壹（两汉）

势家多所宜，
咳唾自成珠。
被褐怀金玉，
兰蕙化为刍。
贤者虽独怀，
所困在群愚。
且各守尔分，
勿复空驰驱。
哀哉复哀哉，
此是命矣夫！
句
陈尧佐（宋代）

门前碧浪家家海，树上青山寺寺云。
次程斗山村居韵十首
杨公远（宋代）

诗骨清臞甚，几如沈隐侯。
自编篱象眼，为护笋猫头。
日有丘园乐，身无世俗愁。
怜渠名利客，汩汩几时休。
寄题鹜源戴氏苍山歌
方回（元代）

大苍山，小苍山，
有若醉翁亭外滁山环。万梅万竹万松柏，
万岩万壑超人寰。河洛以来万万卷，
上至姚姒下孔颜。蝇头细字藏数世，
晁张韩柳笔追还。三道八韵果何用，
时文之学久已删。星源幸有此一老，
妙龄早悟向上关。明年古希满七十，
不知京洛有尘闤。花间自与莺蝶赏，
果熟朝共猿猱攀。文人才士过从每樽酒，
樵夫牧子亦许荆同班。海内一统三十载，
书文车轨过荆蛮。捐轩弃冕考槃磵，
清朝乃容此士閒。神仙窟宅何可到，
蓬莱弱水隔险艰。安得插翅一飞往，
穿深憩密弄潺湲。王摩诘心似可拟，
陶渊明径焉能扳。既而思之各有分，
命所当得天不悭。大苍山，
小巷山，此非百顷之家不能办，
游人未易窥豹斑。
书黄庐陵伯庸诗卷
杨万里（宋代）

句法何曾问外人，单传山谷当家春。
截来云锦花无样，倒写珠家海亦贫。
汗竹香中翻墨汁，扶桑梢上拄头巾。
诗名官职看双美，向道儒冠不误身。
赠冯法师
舒岳祥（宋代）

我昔登巾山，曾题翠微阁。
清诗照江月，月落诗不落。
踏露沐长松，辽东一只鹤。
千载还归来，塔杪栖寥廓。
过我沧海东，复作羽衣客。
问客何处来，乃是巾山郭。
旧题雷卷去，恐我有新作。
赠之锦绣段，归哦耿林壑。
文邑八景 其一 三江夹洞
邢之显（明代）

壮矣城南一洞天，三江环绕夜沦涟。澄波没岸凝秋雾，空翠飞檐挂紫烟。

一粒明珠浮镜里，半钩新月映帘前。依稀欲写沧洲景，到处逢人话辋川。
竹布道服
徐侨（宋代）

智创轻我节，工闲妙出机。
疏风宁事扇，被体若无衣。
颇与山翁称，何嫌俗子讥。
此君元我契，相与不相违。
夜话无上人房
真山民（宋代）

蒲团一榻上，坐到夜将分。
窗月灯昏见，岩泉雨歇闻。
茶葡胜饮酒，禅语当论文。
只恐红尘迹，涴师松下云。
题永嘉黄仲炎文卷二首
刘克庄（宋代）

书坊黄册诱儿童，朝取封侯夕拜公。
贾董奇材无地立，欧苏精拜与人同。
安知李廌麾门外，不觉刘几入彀中。
蚤晚君王求极谏，莫教豪杰泣途穷。
送高滦汀掌科选兵辽阳
符锡（明代）

西师未报□残虏，十仗交驰且莫休。近侍忽惊千里别，行频应缓九重忧。

辽阳风物宜周访，藩镇机宜属细筹。俎豆有儒宁似者，迟归还许疏宸旒。
贵妃阁端午帖子
许应龙（宋代）

槛有榴花沼有莲，南薰拂拂晚凉天。
六宫莫度新翻曲，只理云和伴舜弦。
贡院校文用张仲美韵二首 其一
吴澄（元代）

棘闱校艺日如年，生怕谈经说用燕。执笔敢矜修月手，称心得用顺风船。

鉴衡遇物元无意，竹帛书名固有天。裁决至公还自乐，赓诗何惜费长笺。
静观堂闲咏六首 其一
倪之煃（清代）

潇洒孤怀尽日安，心期不负旧儒冠。余粮为黍常充腹，敝絮成襦亦耐寒。

病懒自知生计拙，心闲转觉世途宽。家庭事事堪随分，不向人间觅新欢。
山阳客中杂言四首 其三
俞德邻（宋代）

衰年逢世变，人事如虮虱。忧端常澒洞，头垢不暇栉。

樯乌终岁飞，况复无宁日。方春暂返棹，浃辰卧蓬荜。

天风倏吹衣，轻易复一出。旅巢乏安枝，如意十不一。

七秩能几何，日月过箭疾。夜深不成眠，吟虫助唧唧。
满江红 为大丞相史公寿
王恽（元代）

柱石中朝，还不减、汾阳劝考。人尽道、今年相府，南衙春早。肘后不知金印大，书中渐觉群众疑少。问南枝、消息几多春，调羹了。宝窦暖，香云＊。睛云霁，西山晓。见一星声入江淮渺。愿神尖、长对寿眉青，
过长河堰
朱南杰（宋代）

帆指长河风力微，渔舟个个有鱼归。
一声水际笛三弄，几处梅边竹四围。
桑伐远扬蚕事熟，花消浓艳柳绵飞。
西湖只在钱塘外，又见孤山梅子肥。
咏史诗。细柳营
胡曾（唐代）

文帝銮舆劳北征，条侯此地整严兵。

辕门不峻将军令，今日争知细柳营。
九月十五夜月下作三首 其三
郑孝胥（清代）

凉影白纷纷，空中行一镜。下有独吟人，不随万籁定。
和温其对月之什
刘子翚（宋代）

意根如乱苗，已薙仍复生。
读君对月吟，知君怀未平。
怀凄有丰对，吟苦无和声。
雄豪睨一世，失路鸿毛轻。
所以达观士，荣枯两忘情。
苍苍古松林，下有寒泉清。
醉倒石上眠，山禽唤人耕。
西江月·五柳坊中烟绿
向子諲（宋代）

政和间，余卜筑宛丘，手植众芗，自号芗林居士。建炎初，解六路漕事，中原俶扰，故庐不得返，卜居清江之五柳坊。绍兴癸丑，罢帅南海，即弃官不仕。乙卯起，以九江郡复转漕江东，入为户部侍郎。辞荣避谤，出守姑苏。到郡少日，请又力焉，诏可，且赐舟曰泛宅，送之以归。己未暮春，复还旧隐。时仲舅李公休亦辞舂陵郡守致仕，喜赋是词。

五柳坊中烟绿，百花洲上云红。萧萧白发两衰翁，不与时人同梦。
抛掷麟符虎节，徜徉江月林风。世间万事转头空，个里如如不动。
阮郎归
欧阳修（宋代）

玉肌花脸柳腰肢。红妆浅黛眉。翠鬟斜亸语声低。娇羞云雨时。

伊怜我，我怜伊。心儿与眼儿。绣屏深处说深期。幽情谁得知。
萍庵
杜琼（明代）

闲把浮萍号叶舟，百年身世总如浮。
若为有迹成栖泊，可事无根任去留。
杨柳晚风移别浦，桃花春水泛中流。
楚谣惊断江湖梦，随处忘机逐海鸥。
偶感 其二
徐士芬（清代）

东风好吹嘘，吹嘘绿成林。成林不言功，东风何处寻。

亦有灌园客，抱瓮走庭阴。无心遇嘉树，不思梁栋任。

亟呼寻斧斫，攻伐违天心。天心一何仁，嘉树回阳春。
杂歌谣辞·敕勒歌
佚名（隋代）

敕勒金隤壁，阴山无岁华。帐外风飘雪，营前月照沙。
羌儿吹玉管，胡姬踏锦花。却笑江南客，梅落不归家。
翛翛双玉倚空青翠羽鸾翎袅不停好似皇英愁日暮九疑如黛隔秋屏
虞堪（明代）

一得金刚体自然，芙蓉万朵立青天。如何恰坐双松下，明月寒潭又说禅。
送术士胡果
王炎（宋代）

羊肠世路只轮车，未老先衰半白须。
欲买青山早归去，烦君算我有钱无。